סנובמט

סנובמט (באנגלית: Cenobamate, שם מסחרי אקסקופרי, Xcopri), היא תרופה פומית לטיפול באפילפסיה עם פרכוסים מוקדיים במבוגרים.

שימוש רפואי
בארצות הברית סנובמט ניתנת כטיפול בפרכוסים מוקדיים, עם או ללא הכללה משנית, במבוגרים. פרכוסים מוקדיים הם התקפים הנגרמים מפעילות מוחית לא תקינה שמתחילה במוקד הנמצא בצד אחד של המוח, עם הכללה משנית שמתפשטת לשני צדי המוח.

בהאיחוד האירופי ובישראל, היא ניתנת כטיפול לפרכוס מוקדי, עם או ללא הכללה משנית, בשילוב עם תרופות אנטי-אפילפטיות אחרות, במבוגרים עם אפילפסיה, שלא התאזנו למרות טיפול בלפחות שתי תרופות אנטי-אפילפטיות אחרות.

תופעות לוואי
תופעות הלוואי השכיחות ביותר הן ישנוניות (ב-37% מהאנשים הנוטלים את התרופה), סחרחורת (33%), ועייפות (24%). הפרעות ראייה (למשל, טשטוש ראייה), כאב ראש, ורמת אשלגן מוגברת בדם (מעל 5 מילימול לליטר) נפוצים גם הן. תגובת רגישות יתר מתרחשת במתחת ל-1% מהמטופלים, תגובה תרופתית עם אאוזינופיליה ותסמינים סיסטמיים (DRESS) מתרחשת במתחת ל-0.1% מהמטופלים.

התוויות נגד
סנובמט מקצרת את מרווח ה-QT של הלב. לכן, לאנשים עם תסמונת ה-QT הקצר, הפרעה גנטית נדירה מאוד של המערכת החשמלית בלב, אסור להשתמש בתרופה.

מצבים נוספים בהם אסור להשתמש בתרופה הם: גיל מתחת ל-18 כיוון שהתרופה לא נבדקה בקבוצה זו, או רגישות יתר לאחד או יותר ממרכיבי התרופה.

מינון יתר
קיים מידע מועט אודות מינון יתר של סנובמט. ייתכן שמינון יתר גורם לתופעות הלוואי של התרופה, כמו ישנוניות, סחרחורת ועייפות, וגם להפרעות בקצב הלב.
לא ידוע אנטידוט  ספציפי.

פרמקולוגיה של התרופה
 מנגנון פעולה 
מנגנון הפעולה המדויק של סנובמט אינו ברור לגמרי. משוער כי התרופה מפחיתה ירי של נוירונים, באמצעות חסימת תעלות נתרן תלויות מתח. בנוסף, סביר להניח כי סנובמט מודולטור אלוסטרי חיובי של הרצפטור ל-חוצמה-גאמא-אמינובוטירית (GABA) ובכך מגבירה העברה סינפטית מעכבת.

 פרמקוקינטיקה 
סנובמט עוברת ספיגה במעי של 88% לפחות ומגיעה לריכוז המקסימלי בפלזמת הדם תוך 1-4 שעות. בזרם הדם, 60% מהחומר נקשר לחלבוני פלזמה, בעיקר לאלבומין. נפח הפיזור שלה הוא 40–50 ליטר. סנובמט הופכת ללא פעילה בעיקר באמצעות גלוקורונידציה על-ידי אנזים UGT2B7, ובכמות נמוכה יותר על-ידי אנזים UGT2B4. האנזימים CYP2E1, CYP2A6, CYP2B6, CYP2C19 ו-CYP3A4/5 בעלי תפקיד קטן יותר במטבוליזם של התרופה, ומזרזים את החמצון שלה.

הגעה למצב יציב מתרחשת תוך 14 ימים. סנובמט והמטבוליטים שלה מופרשים בעיקר דרך השתן (87.8%) ועד 5.2% מופרש דרך הצואה. זמן מחצית החיים שלה הוא 50 עד 60 שעות.

תגובות בין תרופתיות
שימוש בסנובמט יחד עם מדכאי מערכת העצבים המרכזית אחרים, כמו ברביטורטים, בנזודיאזפינים, ואלכוהול, עלולים להוביל לישנוניות מוגברות ולתסמינים אחרים במערכת העצבים המרכזית.

סנובמט משרה את הפעילות של האנזימים CYP3A4 ו-CYP2B6, וכתוצאה מכך מורידה את הריכוז בדם של התרופות שעוברות מטבוליזם על-ידי אנזימים אלו (למשל, מידאזולאם, גלולות למניעת הריון ובופרופיון). לעומת זאת, היא מעכבת את האנזים CYP2C19, ומגבירה את ריכוזי התרופות שעוברות מטבוליזם על-ידי האנזים (למשל, אומפרזול).

היסטוריה
הבטיחות והיעילות של סנובמט לטיפול בפרכוסים מוקדיים הוכחו בשני ניסויים מבוקרי הקצאה אקראית (RCT), כפולי סמיות, ומבוקרי פלצבו, בהם השתתפו 655 מבוגרים. במחקרים אלו, המשתתפים סבלו מפרכוסים מוקדיים עם או ללא הכללה משנית,ROBERTI, Roberta, et al. Pharmacology of cenobamate: mechanism of action, pharmacokinetics, drug–drug interactions and tolerability. CNS drugs, 2021, 35.6: 609-618. למשך כ-24 שנים בממוצע, עם תדירות פרכוסים חציונית של 8.5 פרכוסים ל-28 יום, כפי שנבדק במשך תקופה של שמונה שבועות. במהלך הניסויים, מינונים יומיים של 100, 200, ו-400 מיליגרם הפחיתו את תדירות הפרכוסים ל-28 יום, בהשוואה לקבוצת הפלצבו.

מעמד חוקי
מנהל המזון והתרופות האמריקאי (FDA) אישר את סנובמט בנובמבר 2019.
סנובמט אושרה לשימוש רפואי באיחוד האירופי במרץ 2021.

בטיחות במהלך הריון והנקה
לא קיים מידע זמין אודות הסיכון בנטילת התרופה בקרב נשים בהריון. במחקרים בבעלי חיים, נטילת התרופה הובילה לפגיעה בהתפתחות העוברית ועלייה במקרי מוות עוברי.

ההמלצה של יצרנית התרופה היא שלא להשתמש בה במהלך ההריון. אישה בגיל הפוריות שמטופלת בתרופה צריכה להשתמש באמצעי מניעה יעיל. עליה להשתמש באמצעי המניעה הן בעת שהיא מטופלת בתרופה והן במשך ארבעת החודשים שלאחר תום השימוש בתרופה.

לא קיים מידע אודות בטיחות התרופה בתקופת ההנקה, ולכן אין להניק בעת טיפול בסנובמט.

קישורים חיצוניים

קטגוריה:תרופות נוגדות פרכוסים